DA Den Europæiske Unions Tidende C 75/9

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 75/05)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I OVERENSSTEMMELSE MED ARTIKEL 9

»HUILE D’OLIVE DE NYONS«

EF-nr.: FR-PDO-0217-01199 — 20.2.2014

BGB ( ) BOB ( X )

1. Afsnit i varespecifikationen, som berøres af ændringen

—

☐

—

☒

—

☐

—

☒

—

☒

—

☐

—

☒

—

☒

—

☒

2. Type ændring(er)

—

☒

—

☐

—

☐

—

☐

3. Ændring(er)

3.1. Afsnittet »Produktets navn«

På baggrund af de kontroller, som er udført siden godkendelsen af denne betegnelse, er den organoleptiske beskrivelse blevet udvidet med henblik på bedre at identificere produktet.

Det maksimale indhold af fri syre er reduceret til 0,8 g/100 g, hvilket fint afspejler den forarbejdningsmetode, der anvendes til Huile d’Olive de Nyons, idet olivenfrugterne forarbejdes hurtigt efter høsten.

Peroxidtallet må højst være på 16 milliækvivalent peroxylt oxygen pr. 1 kg olivenolie (mEq O2/kg), når produktet afsættes første gang, for at sikre forbrugeren en god kvalitet.

Smagen er kun meget lidt eller slet ikke skarp (eller stærk) og bitter. Disse forhold udtrykkes i henhold til International Olive Oil Councils skala fra 0-10, hvor denne olivenolie opnår bedømmelsen 0 til 2. Det skyldes, at frugterne er modne, når de høstes, hvilket giver en mild olivenolie.

Olivenoliens farve blev oprindeligt beskrevet i varespecifikationen som »gyldengul«. Eftersom olivenoliens farve udvikler sig i løbet af produktets livscyklus (olie, der er fremstillet i begyndelsen af sæsonen har et grønt skær), er beskrivelsen af farven udvidet med følgende: »Farven spænder fra gul med et grønt skær til gyldengul.«

3.2. Afsnittet »Bevis for oprindelse«

I lyset af udviklingen i den nationale lovgivning er afsnittet »Bevis for varens oprindelse i det geografiske område« blevet konsolideret og omfatter navnlig forpligtelser med hensyn til indberetning og til at føre registre med henblik på at kunne spore produktet og overvåge produktionsvilkårene.

Bl.a. fastlægges kontrolorganets certificering af de erhvervsdrivende, for så vidt angår deres evne til at leve op til kravene i varespecifikationen for det mærke, som de anmoder om at anvende.

Der er tilføjet flere bestemmelser til dette afsnit om registre og indberetningsdokumenter, som skal sikre sporbarheden og kontrollen af, at produktet overholder kravene i varespecifikationen.

3.3. Afsnittet »Produktionsmetode«

Dyrkning af oliven

Der er for at lette kontrollen af produktionen indført en bestemmelse om, at oliventræerne først må anvendes til produktion af den beskyttede oprindelsesbetegnelse, når de er fem år gamle. Træerne indtræder således i produktionen, når de er fem år gamle, olivenplantagerne kontrolleres, og produktionen tages i betragtning, når det maksimalt tilladte udbytte udregnes.

Bestøvende sorter må normalt højst udgøre 5 % af en olivenlund, men af hensyn til meget små olivenlunde (med færre end 20 træer), hvor denne procentdel er svær at efterkomme, ændres dette til, at det er tilladt at have et træ af en sort, der kan bestøve de andre træer. Det præciseres, at det er tilladt at anvende oliven fra disse sorter til fremstilling af olien, såfremt andelen ikke overstiger 5 % af olivenmassen.

Bestemmelser om beskæring og pleje af olivenplantagerne er indført for at sikre, at de vedligeholdes ordentligt. Disse bestemmelser sikrer, at olivenplantagerne vedligeholdes (ved obligatorisk årlig vedligeholdelse, kontrol af plantedækket og obligatorisk beskæring hvert andet år) og mindsker risikoen for sundhedsfarer (ved fjernelse af afskårne trædele).

På grundlag af bestemmelserne i den oprindelige beslutning om godkendelse af den beskyttede oprindelsesbetegnelse af 10. januar 1994, er der indført bestemmelser om plantetæthed (mindst 24 m2 pr. træ med en minimumsafstand mellem træerne på 4 meter) og et forbud mod flerårige mellemafgrøder af hensyn til kvaliteten og af respekt for de traditionelle dyrkningsmetoder.

Vanding

Ved at vande oliventræerne opnås et mere regelmæssigt udbytte, og det medfører ikke en kvalitetsforringelse af olivenolien. Sen vanding bør undgås for at lade frugterne modne under bedst mulige forhold. Det er tilladt at vande oliventræerne efter forskellige frister afhængigt af, hvilken vandingsteknik der anvendes (indtil den 31. august for sprinklervanding og indtil den 30. september for drypvanding og microjetvanding).

Udbytte

I den oprindelige beslutning om godkendelse af den beskyttede oprindelsesbetegnelse af 10. januar 1994 blev der fastsat en grænse for olivenplantagernes udbytte på 6 ton/ha med mulighed for at øge denne til 8 ton/ha i særligt gunstige år. Siden den beskyttede oprindelsesbetegnelse blev godkendt, har olivenbønderne dog kunnet konstatere en stigning i udbyttet. Dette skyldes, at olivenlundene vedligeholdes mere regelmæssigt, og at den tekniske opfølgning er blevet bedre i takt med, at oprindelsesbetegnelsen har opnået succes. Mange olivenplantager er blevet reetableret. Derudover har der ikke været betydelig frost siden 1985, hvilket har medført, at træerne er vokset og nu giver et større udbytte. Den gennemsnitlige bedrifts maksimale udbytte er således steget og giver nu 10 ton/ha, hvilket er en stigning, der afspejler landbrugspotentialet i området. Ved udregningen af dette udbytte tages der højde for hele produktionen af oliven uanset deres anvendelsesformål.

Høst/høsttidspunkt

I den oprindelige beslutning om godkendelse af den beskyttede oprindelsesbetegnelse af 10. januar 1994 angives det, at der hvert år fastsættes en dato for, hvornår høsten kan påbegyndes. Denne dato fastsættes af de kompetente myndigheder, efter at producentsammenslutningen har inspiceret frugterne og sikret, at de er modne nok, til at høsten kan gå i gang.

Modenhed

Olivenfrugternes grad af modenhed er blevet præciseret: mindst 65 % af olivenfrugterne skal være uden grønfarvning, hvilket er en mere præcis formulering end den oprindelige »høstes i moden tilstand«.

Hvad angår plukning af olivenfrugterne, er høstmetoderne blevet præciseret for at tage højde for den tekniske udvikling. Ud over den rent manuelle plukning er det nu også tilladt at anvende redskaber, der får grenene eller træet til at vibrere. Frugter, der naturligt er faldet af træet, må ikke høstes, da disse giver en olivenolie af ringe kvalitet. Desuden præciseres det bl.a. i bestemmelserne, hvilke metoder der skal anvendes for at bevare kvaliteten af frugterne, hvis der høstes med net.

Oplagring

For at bevare de høstede olivenfrugters karakteristika har producentsammenslutningen ønsket at præcisere, at frugterne transporteres i kasser med en kapacitet på højst 20 kg.

Udvinding af olien

I den oprindelige beslutning om godkendelse af den beskyttede oprindelsesbetegnelse af 10. januar 1994 var der fastsat frister for høst og levering samt høst og forarbejdning. For at sikre at olivenolierne overholder den beskyttede oprindelsesbetegnelses karakteristika, er disse frister blevet forkortet til højst tre dage mellem høst og levering, højst fire dage mellem levering og forarbejdning og højst seks dage mellem høst og forarbejdning.

Kvalitetskravene til de forarbejdede olivenfrugter præciseres. Kun 10 % af olivenfrugterne må være påvirket af frost eller skadedyr, hvilket tjener som en mere uddybende forklaring end den tidligere betegnelse »sunde« oliven.

Der indføres et krav om at fjerne alle blade inden udvindingen for at undgå, at olivenolien antager en uønsket smag.

For at bevare produktets oprindelige karakteristika nedsættes den højst tilladte temperatur i alle etaper af forarbejdningen af olivenmassen fra 30 °C (som angivet i den oprindelige beslutning om godkendelse af den beskyttede oprindelsesbetegnelse) til 27 °C. Dette krav gælder også det vand, som olivenfrugterne eventuelt vaskes i.

De tidligere bestemmelser om udvindingsmetoden (udelukkende mekanisk udvinding og uden anden tilsætning end vand) bevares, men listen over tilladte metoder er blevet præciseret (knusning af oliven, æltning af massen, separation af olivenrester/væskedelen, separation af olivenolie/frugtvand, eventuel filtrering). Dette afspejler alle de metoder, der på nuværende tidspunkt anvendes i det geografisk afgrænsede område, og er indført for at undgå, at der anvendes nye forarbejdningsmetoder, uden at disses påvirkning af produktets karakteristika nøje vurderes.

Opbevaring af olien

Med henblik på at beskytte produktet mod oxidering tilføjes følgende: »Opbevaring og pakning af »Huile d'Olive de Nyons« skal ske på en sådan måde, at olien kommer mindst muligt i kontakt med luften.«

3.4. Afsnittet »Mærkning«

Betegnelsens særlige mærkning er blevet tilpasset til bestemmelserne i forordning (EU) nr. 1151/2012, og Den Europæiske Unions BOB-symbol anvendes. Derudover er angivelsen »appellation d’origine protégée« (beskyttet oprindelsesbetegnelse) nu en obligatorisk del af mærkningen af produkter med beskyttet oprindelsesbetegnelse.

3.5. Krav i nationale bestemmelser

I lyset af udviklingen i den nationale lovgivning består afsnittet »Krav i nationale bestemmelser« nu af en tabel med de vigtigste punkter, der skal kontrolleres, deres referenceværdier og vurderingsmetoden.

3.6. Andet: Opdatering af afsnittet »Henvisninger til kontrolorganer« og præcisering af oplysningerne om markidentifikation

De kompetente kontrolmyndigheders kontaktoplysningerne er blevet opdateret, bl.a. for at afspejle ændringerne i kontrolforanstaltningerne.

I afsnittet »Geografisk område« er oplysningerne om markidentifikation blevet præciseret i overensstemmelse med de nye nationale procedurer.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»HUILE D’OLIVE DE NYONS«

EF-nr.: FR-PDO-0217-01199 — 20.2.2014

BGB ( ) BOB ( X )

1. Navn

»Huile d’olive de Nyons«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

»Huile d’olive de Nyons« kendetegnes ved en duft af grønne æbler og en aroma af nødder samt en smøragtig smag, der efterfølges af noter af hasselnødder og/eller nyslået græs. Det er en tyktflydende olie, som smagsdommerne betegner som »fed« i modsætning til visse olier, der betegnes som »tyndtflydende«. Farven spænder fra gul med et grønt skær til gyldengul.

Olien er kun meget lidt bitter og skarp, og for begge disse kriterier opnår den karakteren 2 eller derunder ud af 10 på International Olive Oil Councils skala.

Indholdet af frie syrer udtrykt i oliesyre er under eller lig 0,8 g/100 g. Peroxidtallet må højst være på 16 milliækvivalent peroxylt oxygen pr. 1 kg olivenolie (mEq O2/kg), når produktet afsættes første gang.

3.3. Råvarer (kun for forarbejdede produkter)

Mindst 95 % af de anvendte olivenfrugter skal være af sorten Tanche, og de resterende kan være fra de træsorter, der anvendes til bestøvning.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle aktiviteter, der finder sted efter produktionen af råvarerne frem til bearbejdningen af olivenfrugterne til olivenolie, skal foregå i det afgrænsede geografiske område.

3.6. Særlige regler vedrørende udskæring, rivning eller emballering osv.

—

3.7. Særlige regler for mærkning

Foruden de obligatoriske oplysninger som fastsat i bestemmelserne om mærkning af olivenolie skal mærkningen af Huile d’olive de Nyons indeholde følgende:

— navnet på oprindelsesbetegnelsen »Huile d’olive de Nyons«, betegnelsen »appellation d’origine protégée« (beskyttet oprindelsesbetegnelse) eller »A.O.P.« (BOB). Disse oplysninger skal samles inden for samme synsfelt og på samme etiket

— EU's BOB-symbol.

Oplysningerne anføres med tydelige og letlæselige bogstaver, der ikke kan slettes, og som er tilstrækkelig store til, at de fremtræder klart på den baggrund, hvorpå de er trykt, og tilstrækkeligt store til, at man tydeligt kan skelne dem fra de øvrige påskrifter og tegninger.

4. Præcis afgrænsning af det geografiske område

Det geografiske produktionsområde ligger:

— nord for Mont Ventoux i et område, der kaldes »de tørre Foralper«

— syd for de bjerge, der løber langs Alperne og rejser sig 1 000-1 300 meter over havet, og som beskytter mod Mistralen, der er den dominerende vind

— øst for Rhônedalen.

Området består af følgende 53 kommuner i departementerne Drôme og Vaucluse:

— Departementet Drôme: Hele kantonen Nyons med undtagelse af kommunerne Chaudebonne, Sainte-Jalle og Valouse. Kommunerne Beauvoisin, Bénivay-Ollon, Buis-les-Baronnies, Eygaliers, Mérindol-les-Oliviers, Mollans-sur-Ouvèze, Montréal-les-Sources, Le Pègue, La Penne-sur-l’Ouvèze, Pierrelongue, Plaisians, Propiac, La Roche-sur-le-Buis, Rousset-les-Vignes, Sahune, Saint-May, Saint-Pantaléon-les-Vignes, Tulette, Vercoiran og Villeperdrix.

— Departementet Vaucluse: Hele kantonen Vaison la Romaine. Kommunerne Brantes, Entrechaux, Malaucène (sektion AI), Valréas og Visan.

5. Tilknytning til det geografiske område

5.1. Det geografiske områdes egenart

Naturbestemte faktorer

Olivenplantagerne i Nyons og Baronnies, hvor »Huile d’olive de Nyons« produceres, er de nordligste i Frankrig med deres placering på 44 ° nordlig bredde. Nord herfor modner olivenfrugterne pga. efterårs- og vintertemperaturerne ikke ordentligt.

Ved denne geografiske placering, der udgør grænsen for middelhavsafgrøder, risikerer olivenplantagerne at blive udsat for frost. Dog beskytter beliggenheden i en naturlig dal mod kraftige vinde (Mistralen) og kulde. Nyons kaldes desuden »Lille Nice« pga. antallet af solskinstimer (2 500 timer pr. år), den tørre og rene luft og de milde temperaturer.

Bjerget Mont Ventoux, der også kaldes »Provences kæmpe«, og som ligger mellem havet og produktionsområdet, begrænser den kraftige regn, der kommer sydfra, og området har deraf fået sit navn »de tørre Foralper«. En kæde af små bjerge, der rejser sig 1 000-1 300 meter over havets overflade, beskytter desuden mod Mistralen ved at få den til at stilne af.

Der er middelhavsklima med ringe nedbør (gennemsnitligt 773 mm om året mellem 1961 og 1990), der fortrinsvis falder om efteråret, hvor 1/3 af den samlede nedbør falder i form af tordenskyl. Somrene er tørre og varme, og om vinteren er temperaturene forholdsvis lave med overvejende nordlige vinde. Den gennemsnitlige minimumstemperatur er på 6,4 °C, og det bliver gradvist koldere, som vinteren skrider frem.

Bjergskråningerne, der på sydsiden munder ud i åbne landskaber uden skygge, bevirker, at luften kan cirkulere frit, og at fugtlommer undgås. Derudover har jordbunden af ur et godt dræn og er tilstrækkelig dyb til at holde på vandet. Disse forhold tilsammen gør, at det geografiske område er gunstigt for olivendyrkning.

Menneskelige faktorer

Olivenproduktionen i Nyons daterer langt tilbage. Fønikerne og derefter grækerne lærte befolkningen langs floden Eygues at dyrke ikke blot vin, men også oliven.

I løbet af århundrederne har der været talrige henvisninger til handlen med oliven, og produktionen heraf spiller en vigtig rolle for landskabet og regionens økonomi.

De udfordringer, som olivenolieproduktionen oplevede i det 20. århundrede (især i 1956), fik producenterne til at organisere sig for at beskytte deres værdier, bl.a. i form af broderskabet »Confrérie des chevaliers de l’olivier«, der blev dannet i 1964, og ved at afholde traditionelle festivaller (Olivades, Alicoque og Fête de l’Olive piquée).

Deres bestræbelser og vedholdenhed har resulteret i anerkendelsen af oprindelsesbetegnelsen ved domstolsafgørelse af 24. april 1968 og senere i anerkendelsen af en kontrolleret oprindelsesbetegnelse ved beslutning af 10. januar 1994.

De lokale producenter anvender kundskaber, der er tilpasset områdets naturforhold, og især må nævnes valget af en lokal sort, der er særligt tilpasset området, nemlig sorten Tanche.

Sorten Tanche anvendes både som spiseoliven og til udvinding af olivenolie. Sorteringen af oliven, som traditionelt sker efter høsten, gør det muligt at tage de mindste oliven fra til presning.

Olivenfrugterne høstes, når de er tilpas modne, og gennemgår derefter en hurtig presning. De anvendte metoder består i presning eller udvinding, hvilket bevarer produktets integritet (olivenmassens temperatur må ikke overstige 27 °C, og der må ikke tilsættes andet end vand).

5.2. Produktets egenart

»Huile d’olive de Nyons« fremstilles af olivensorten Tanche, og frugterne plukkes, når de er tilpas modne.

For så vidt angår de organoleptiske egenskaber, kendetegnes »Huile d’olive de Nyons« ved en lav grad af bitterhed og skarphed (under eller lig 2), en udtalt fyldighed, en duft af grønne æbler og en aroma af nødder samt en smøragtig smag, der efterfølges af noter af hasselnødder og/eller nyslået græs.

»Huile d'olive de Nyons« bør have en begrænset syrlighed.

Det bemærkes desuden, at det høje indhold af oliesyre (over 80 %) og en andel af delta 5-avenasterol i forhold til campesterol på over tre, er typiske egenskaber for sorten Tanche.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Producenterne i Nyons og Baronnies har i mange år tilpasset olivendyrkningen til klimaforholdene. De har bl.a. gjort dette ved at indføre en sort, der er relativt modstandsdygtig over for frost, og ved at udvælge de mest modstandsdygtige individer fra denne kultivar. Valget er faldet på sorten Tanche, der betragtes som endemisk for dalene i Nyons og Baronnies.

Miljøforholdene er perfekt tilpasset sorten Tanche, som er den eneste sort, der anvendes i området bortset fra et par bestøvende sorter. Sorten har faktisk brug for vinterkulden for at begrænse vekselbæring (uregelmæssig produktion) og er følsom over for blæst.

Beviset for sortens langvarige eksistens og tilpasningsevne til jordbunden afspejles i de meget gamle træer (nogle er omkring 1 000 år gamle). Derudover findes den kun i begrænset omfang uden for det geografiske område pga. dens specifikke vækstkrav.

Områdets særlige klimaforhold (den tørre luft, antallet af soltimer, begrænset blæst og det gradvise temperaturfald) tillader denne krævende olivensort at modne, og frugterne kan således høstes modne.

»Huile d’olive de Nyons'« særegenhed og originalitet skyldes netop olivensortens evne til at vokse i området og nå en tilpas modenhed.

Producenternes ekspertise, der især kommer til udtryk ved, at olivenfrugterne høstes, når de er modne, og derefter hurtigt presses, resulterer i en blød olivenolie, der har en ringe grad af bitterhed og skarphed, en duft af grønne æbler og nødder, en nøddeagtig smag og begrænset syrlighed.

Denne olivenolie, der var den første til at opnå en beskyttet oprindelsesbetegnelse i Frankrig, bruges i gastronomien og findes på de fineste menuer. Den nævnes i optegningen over Frankrigs kulinariske kulturarv, der blev udgivet af Conseil National des Arts Culinaires for regionen Rhône-Alpes i 1995.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4))

https://www.inao.gouv.fr/fichier/CDCHuileOliveNyons2014.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.